Metrobeamptes van dienspistole beroofArgieffoto Drie Tshwane-metropolisiebeamptes (TMPD) is Sondag deur twee onbekende aanvallers van hul dienspistole beroof. Sr.supt. Isaac Mahamba, woordvoerder van die TMPD, het gesê die beamptes was by die perseel van die Mabopane Inkomstediens in die noorde van Pretoria ontplooi ten tyde van die voorval. “Twee aanvallers, glo tussen 25 en 30 jaar oud, het na bewering van die drade geknip om toegang tot die perseel te verkry,” het Mahamba gesê. Volgens Mahamba het die boosdoeners die beamptes oorval, vuurwapens op hulle gerig en hulle van hul dienspistole beroof. “Die aanvallers het van die toneel gevlug in ŉ maroenkleurige Toyota Avanza met ŉ onbekende nommerplaat. Die beamptes is nie tydens die voorval beseer nie,” het Mahamba gesê. Die metropolisie het ŉ beroep gedoen op enigiemand wat hulle kan bystaan met inligting wat tot die inhegtenisneming van die verdagtes kan lei. “Ons versoek lede van die publiek om dié inligting by die naaste polisiestasie aan te meld of deur 012 358 7095/6 te skakel.” Dié voorval kom op dieselfde dag wat ŉ beampte van die Johannesburgse metropolisie Sondag deur oproerige kerkgangers in Hillbrow aangeval en ook van sy diensvuurwapen beroof is.